張子京扁其先大父居琴之竹軒曰琴琅玕
作者：汪炎昶
朝代：宋

paragraphs: 自停伶倫雙鳳鳴，陰分嶰谷凉幽庭。
淫哇不能屈其貞，睨霜節堅挺疏莖。
骨含五音堪九成，欲泄未得鬰不平。
嶧陽孫枝感精誠，檿絲與俱徽玉明。
爲引虞薰發其聲，却寄猗蘭和䪫韺。
陶絃在趣非耳聽，韓腹曾思披以呈。
厥妙可藴求無形，必與俱傳物斯榮。
張公之孫餘典刑，所寶不忝貽嘉名。
彼局耳目塵滿纓，泥琴琅玕挹餘清。